**Carcharodontosaurus** („jašter so žraločími zubami") bol obrovský dravý dinosaurus žijúci približne pred 95 miliónmi rokov na území dnešnej severnej Afriky. S dĺžkou okolo 14 metrov a váhou približne 15 000 kg patril tento živočích do veľkostnej kategórie slávneho rodu Tyrannosaurus. Známy je z neúplných pozostatkov zahrňujúcich skoro kompletnú značne veľkú lebku.

Stavba tela
-----------

Veľkostné porovnanie Carcharodontosaura (na obrázku vo oranžová farbe) s inými veľkými teropódmi
Carcharodontosaurus bol kolosálny dravec, dosahujúci dĺžky asi 11,1 až 14 m a váhy od 8 až 15 t, čo z neho robí jedného z najväčších suchozemských dravcov všetkých čias (pre porovnanie možno uviesť, že najväčšia dochovaná kostra tyranosaura zvaná Sue, meria na dĺžku 12,8 m a zaživa vážil okolo 6,4 tony).

Podobne ako iné dravé dinosaury jeho veľkosti, Carcharodontosaurus disponoval veľkou hlavou (lebka merala 1,8 metra), krátkym krkom, krátkymi prednými končatinami s troma prstami vybavenými pazúrmi a dlhým chvostom, ktorý však býval proporcionálne kratší než u malých dravých dinosaurov. Vzhľadom pripomínal blízko príbuzný rod Giganotosaurus, ktorý žil približne v rovnakom čase. Na rozdiel od giganotosaura však nemal výrazný kostený hrebeň medzi očnicami a nozdrami.

Spôsob života
-------------

Rekonštrukcia vzhľadu
Vzhľadom na masívnu stavbu veľkého tela patril karcharodontosaurus pravdepodobne medzi relatívne pomalé dravce. Medzi jeho potencionálnu korisť patril 16 m. dlhý sauropod Aegyptosaurus, alebo takmer dvakrát väčší Paralititan. Je zaujímavé, že napriek enormnej veľkosti nebol Carcharodontosaurus neohrozeným hlavným predátorom – po jeho boku žil 18 a viac metrov dlhý Spinosaurus a 13 metrový Deltadromeus.

Dejiny
------

Zub Carcharodontosaura v porovnaní so zubom vyhynutého žraloka rodu Megalodon a štvrťdolárom
Carcharodontosaurus bol opísaný už nemeckým paleontológom Ernstom Stromerem (autorom opisu Spinosaura) v roku 1931, ale prvý opis skamenelín tohto rodu mali na svedomí vedci Charles Depéret a J. Savornin už v roku 1927. Tí však nový druh teropóda chybne priradili k rodovému názvu Megalosaurus (ako druh *Megalosaurus saharicus*). Pozostatky holotypu (originálu) boli zničené počas 2. svetovej vojny v roku 1944, pretože sa vtedy nachádzali v bombardovanom mníchovskom múzeu. Až v roku 1996 potom objavil vedecký tím pod vedením známeho amerického paleontológa Paula Serena pozostatky ďalšieho jedinca tohto druhu.

### Nový druh

Už v roku 2005 publikovali paleontológovia Paul Sereno a Steve Brusatte objav nového druhu tohto rodu obrieho teropóda. O dva roky neskôr opísal Brusatte na základe fosílií lebky a cervikálnych stavcov nový druh Carcharodontosaura – *C. iguidensis*. Tento druh bol podľa autorov štúdie rovnako veľký, alebo dokonca ešte väčší ako *C. saharicus* (dĺžka je odhadovaná až na 14 metrov, samotná lebka meria asi 175 cm).

Referencie
----------

* *Tento článok je čiastočný alebo úplný preklad článku Carcharodontosaurus na českej Wikipédii.*

1. ↑  STROMER, E.. Wirbeltiere-Reste der Baharijestufe (unterestes Canoman). Ein Skelett-Rest von Carcharodontosaurus nov. gen.. *Abhandlungen der Bayerischen Akademie der Wissenschaften, Mathematisch-naturwissenschaftliche Abteilung, 9 (Neue Folge)*, 1931, roč. 8, čís. 3, s. 1 – 23.
2. ↑  DEPARET, C. SAVORNIN, J. Sur la decouverte d'une faune de vertebres albiens a Timimoun (Sahara occidental). *Comptes Rendus, Academie du Sciences, Paris*, 1927, roč. 181, s. 1108 – 1111.
3. ↑  BRUSATTE, S. SERENO, P. C. A new species of Carcharodontosaurus (Dinosauria: Theropoda) from the Cenomanian of Niger and its implications for allosauroid phylogeny. *Journal of Vertebrate Paleontology*, 2005, roč. 25, s. 40A.
4. ↑  BRUSATTE, S. SERENO, P. C. A new species of Carcharodontosaurus (dinosauria: theropoda) from the Cenomanian of Niger and a revision of the genus. *Journal of Vertebrate Paleontology*, 2007, roč. 27, čís. 4.
5. ↑  BRIGGS, Helen. *New meat-eating dinosaur unveiled* [online]. BBC NEWS, 15. December 2007, [cit. 2011-12-04]. Dostupné online. (anglicky)